Soete oorwinning vir jong BradburyDaniel Bradbury na sy oorwinning in die Joburg Ope. (Foto: Twitter/ Sunshine Tour) Die jong Engelse gholfspeler Daniel Bradbury sal sy eerste besoek aan die Houghton-gholfbaan in Johannesburg vir die res van sy lewe onthou. Bradbury (23) het Sondagmiddag die Joburg Ope, wat deel van die Road to Dubai-reeks is, met drie houe gewen nadat hy op 263 houe (-21) geëindig het. Bradbury het drie houe beter gevaar as die Fin Sami Välikämi (266, -18), met die Suid-Afrikaners Christiaan Bezuidenhout en Daniel van Tonder saam derde op 267 (-17). Louis de Jager is vyfde op 269. Bradbury was voor die toernooi slegs 1 384ste op gholf se wêreldranglys en het eers ses dae voor die toernooi ŉ uitnodiging deur die borge ontvang om op Houghton af te slaan. Nou sal hy nooit terugkyk nie, want sy gholfpaadjie is in slegs sy derde beroepstoernooi uitgekap. Hy het met die wennerprysgeld van $165 000 (sowat R2,89 miljoen) sy bankrekening ŉ stewige hupstoot gegee en het vir die volgende twee jaar sy spelersregte verwerf om die Europese reeks (Road to Dubai) te speel. Hy sal ook aanstaande jaar in die 151ste Britse Ope in Liverpool afslaan. Bradbury het die laaste ronde in 67 houe voltooi en het van die eerste ronde af voorgeloop. Hy het tellings van 63, 66, 67 en 67 op sy telkaart ingevul, kalmte uitgestraal en soos ŉ ervare beroepspeler vertoon. Australiese Ope In Brisbane het die Australiese gunsteling, Cameron Smith, die reënonderbreekte PGA-toernooi met drie houe gewen. Smith, wat vanjaar se Amerikaanse Ope gewen het, maar hom toe by Greg Norman se LIV-reeks aangesluit het, het die Aussies se PGA-toernooi ook in 2017 en in 2018 gewen. Hy het op 270 houe geëindig, met Jason Scrivener (Australië) en Ryo Hisatsune van Japan saam tweede op 273. Die Engelsman John Parry en Min-woo Lee van Australië was saam vierde op 275.